ועדת הכלכלה, כנסת 16, פרוטוקול מספר 129, 2004-01-14 10:30

שלום שמחון: בוקר טוב.

שלום שמחון: היום אנחנו מקיימים דיון מהיר בהצעתה של חברת הכנסת אורית נוקד: פרסום בעיתון "מעריב" על שעות העבודה הרבות של נהגי "אגד".

שלום שמחון: את מקדמת מכירות של עיתון "מעריב"?

אורית נוקד: לא למה?

אורית נוקד: בפעם הקודמת זה היה עיתון "ידיעות".

אורית נוקד: אני קוראת, ומה שנראה לי נכון אני מעלה.

אורית נוקד: אם זה מתקבל, מה טוב.

אורית נוקד: באותה כתבה של "מעריב" שהתפרסמה בתחילת השבוע נאמר, שיש תופעה, בכל אופן לגבי נהגי "אגד", שעובדים ברציפות במשך כ-14 שעות ביום.

אורית נוקד: אני רואה את הדבר הזה מאוד בחומרה - -

שלום שמחון: חברי הכנסת עובדים הרבה יותר.

אורית נוקד: זה נכון.

אורית נוקד: אני הערתי על זה ופניתי בתחילת השבוע ליושב ראש הכנסת, על מנת שיקים ועדה שתבדוק את כל הליך קבלת ההחלטות והחוקים בכנסת, במסגרת של התקציב וחוק ההסדרים.

אורית נוקד: לא בכדי הגענו למצב שבג"צ נותן צווים על תנאי.

אורית נוקד: זה קשור בפעילות שלנו.

אורית נוקד: אבל, זאת סטייה מהנושא.

אורית נוקד: אני חושבת שהדבר הזה, שנהגים נוהגים ברציפות מספר רב של שעות, פוגע בערנות שלהם.

אורית נוקד: מצד אחד, אנחנו חשופים לכך שתהיינה תאונות ולא רק שיפגעו אותם נוסעים שהם מסיעים - -

שלום שמחון: זו לא רק בעיה של "אגד".

אורית נוקד: אני תכף אשאל את המשטרה אם זה רק "אגד".

אורית נוקד: אני קראתי על "אגד".

אורית נוקד: הם תפסו את "אגד".

שלום שמחון: מי שמסודר, תמיד תופסים אותו.

אורית נוקד: נמצאים פה אנשים מ"אגד" והם יגיבו.

אורית נוקד: אני מציגה את מה שקראתי, כי זה עורר אצלי תמיהות.

לאה ורון: אנחנו הזמנו גם את חברת "דן" וגם את מועצת המובילים בעניין של הקואופרטיבים האחרים.

אורית נוקד: אז מצד אחד, באמת יש סכנה שיהיה ריבוי של תאונות.

אורית נוקד: כמובן, של אנשים שנוסעים ברכב או של הולכי רגל, ומצד שני, אנחנו בתקופה שאמנם יש קצת האטה בפיגועים באוטובוסים, אבל כמובן שאנחנו צריכים להיות מאוד ערניים ודרוכים.

אורית נוקד: נהג שאינו ערני, יכול להיות שיפספס את אותו מפגע שמתכוון לעלות לאוטובוס.

אורית נוקד: אני באמת שואלת, האם מדובר בתופעה ארצית?

אורית נוקד: האם רק ב"אגד" או אולי במקומות נוספים?

אורית נוקד: אני יודעת, שיש נהגי משאיות שגם נוסעים מספר לא מבוטל של שעות.

אורית נוקד: נציג "אגד" נמצא פה?

אורית נוקד: אני רוצה לשאול מה גובה המשכורות - -

שלום שמחון: תציגי את הנושא ואחרי זה, אני אוביל את הדיון.

אורית נוקד: קראתי באותה כתבה, שחלק מהנהגים אמרו שהם צריכים לעבוד שעות נוספות.

אורית נוקד: רציתי לדעת, מה המשכורות ב"אגד".

אורית נוקד: האם הן כל כך נמוכות וזה מה שגורם לאותם נהגים לעבוד בשעות נוספות וכמובן לדעת, מה עמדת משרד התחבורה ואיך המשטרה אוכפת את הנושא.

שלום שמחון: נציג משרד התחבורה, מה ההנחיות?

שבתאי אלבוחר: ההנחיות הן שב-24 שעות לא ניתן לנהוג יותר מ-12 שעות.

שבתאי אלבוחר: כך התקנה אומרת, כך שאם יש חריגה מזה, כמובן שאנחנו רואים זאת בחומרה רבה.

שבתאי אלבוחר: זה מנוגד להוראות לבטיחות בדרכים.

שלום שמחון: מה זה 24 שעות, זה דבר עגול או שזה יכול להיות שעתיים ב-24 שעות הקודמות ועוד 12 ביממה הנוכחית?

שבתאי אלבוחר: הייתי מעדיף שהמשטרה תענה על כך.

שלום שמחון: תודה.

שלום שמחון: נציג "אגד", בבקשה.

יוסי צ'צ'קס: אני חבר מזכירות "אגד".

יוסי צ'צ'קס: הנושא חשוב ואני רק רוצה לתקן עובדה שהוצגה פה, כאילו שזו תופעה.

יוסי צ'צ'קס: בואו נבדוק אם מדובר בתופעה או חריגה.

יוסי צ'צ'קס: בכל מקרה, אין ויכוח שחייבים לנהוג לפי החוק.

יוסי צ'צ'קס: שמענו פה על שעות מנוחה ונהיגה, במיוחד ברכב ציבורי והחוק ברור.

יוסי צ'צ'קס: "אגד" הוא ארגון שכידוע שומר על כל הכללים והמקצועיות שלנו נמדדת, במיוחד בעידן התחרות, בפרמטר של נושא הבטיחות.

יוסי צ'צ'קס: זה נושא מושקע מאוד.

יוסי צ'צ'קס: נכון שהיתה כתבה בעיתון ונכון שנתפסו נהגים.

יוסי צ'צ'קס: נשמע את ידידי, פרדי הרשקוביץ', שהוא היועץ שלנו לנושא בטיחות ותאונות דרכים.

יוסי צ'צ'קס: אני אנצל את הבמה המכובדת הזאת כדי להשמיע באמצעותו, מה "אגד" עושה בתחום הזה, תחום הבטיחות, ולמה לפי דעתנו, התופעה, כפי שהופיעה בעיתון "מעריב" היא באמת חריגה ומה אנחנו עושים עם התופעות החריגות האלה?

יוסי צ'צ'קס: אילו פעולות משמעתיות והסברתיות אנחנו עושים ומה ההנחיות ב"אגד" לגבי הנקודה הזאת.

יוסי צ'צ'קס: לגבי ההערה של המשכורות, נשמח לדעת איפה החדר שאפשר לקבל העלאה במשכורת.

יוסי צ'צ'קס: .. אני אתייחס לעניין, אני לא חושב שזה קשור.

יוסי צ'צ'קס: הנושא של החוק ברור ואנחנו מצווים ומחויבים לפעול על פיו.

יוסי צ'צ'קס: ברשותכם, אתן לפרדי לפרט מה עמדת "אגד" בנושא הבטיחות בכלל ומה אנחנו עושים.

שלום שמחון: בבקשה פרדי.

פרדי הרשקוביץ: אני שימשתי בעבר כבוחן תאונות ראשי של משטרת ישראל.

פרדי הרשקוביץ: אני מלווה את נושא התאונות בדרכים ולכן אני יכול להציג בקצרה, מה אנחנו עושים ב"אגד".

פרדי הרשקוביץ: אני חושב, שמה שאנחנו עושים ב"אגד", אין לו אח ורע באף חברה חיצונית אחרת.

פרדי הרשקוביץ: אתחיל עם מערכת המעקב אחרי הנהגים.

פרדי הרשקוביץ: ב"אגד" יש מחלקת בטיחות שמחולקת לשלושה אזורים - -

שלום שמחון: אני רוצה להבין: מה זה מעקב אחרי נהגים?

שלום שמחון: זו לא בעיה של הנהג.

שלום שמחון: זו בעיה של מי שהציב אותו לנהוג.

פרדי הרשקוביץ: אני לא מדבר רק על שעות הנהיגה.

פרדי הרשקוביץ: אנחנו מדברים באופן כללי על הבטיחות ב"אגד" ומה אנחנו עושים לצורך הבטיחות.

פרדי הרשקוביץ: ובכן, "אגד" רכשה לפני כשנתיים 3 מערכות בקרה שעוקבות אחרי פעולות נהגים.

פרדי הרשקוביץ: זו מערכת וידאו שאין כדוגמתה באף מערכת אזרחית, אפילו לא במשטרה.

פרדי הרשקוביץ: אנחנו עוקבים אחרי הפעולה שלהם עם שלושת הניידות האלה, בחלוקה לפי אזורים.

פרדי הרשקוביץ: רק השנה, בוצעו 9000 מעקבים אחרי אוטובוסים של "אגד" ועשינו חשבון, שזה יוצא בערך 2.5, 3 מעקבים אחרי כל אוטובוס בשנה.

פרדי הרשקוביץ: מתוך המעקבים האלה הוגשו כ-2000 דוחות כנגד הנהגים.

פרדי הרשקוביץ: מדובר בהשקעה כוללת של כ-200 אלף דולר עבור כל המערכות האלה.

אורית נוקד: כמה נהגים יש?

פרדי הרשקוביץ: המכ"ם מופנה לאוטובוס, אז זה יוצא בערך 2.5,3 מעקבים בשנה לכל אוטובוס.

פרדי הרשקוביץ: תוצאות המעקבים האלה, המעקבים השליליים כמו שאנחנו קוראים להם, מועברות למערכת שיפוט פנימית.

פרדי הרשקוביץ: אני מכיר את המערכות בחוץ ואין כדוגמת המערכת הזאת באף גוף.

פרדי הרשקוביץ: זו מערכת שיפוט, שאימצה בעצם את מערכת האכיפה האזרחית.

פרדי הרשקוביץ: אנחנו מגישים דוחות של ברירת משפט.

פרדי הרשקוביץ: נהג שלא מודה באשמה מגיע ומבקש להישפט.

פרדי הרשקוביץ: הדוחות הם דוחות לפי סוג העבירה ולפי - -

לאה ורון: דוחות של ברירת משפט בתוך "אגד"?

פרדי הרשקוביץ: אצלנו, בתוך "אגד".

פרדי הרשקוביץ: הסנקציות בתוך "אגד" לדוחות שמוגשים, הקנסות של "אגד", הם לעין שיעור יותר מאשר - -

לאה ורון: מה גובה הקנסות הממוצע?

פרדי הרשקוביץ: מדובר בקנס שיכול להגיע גם ל-1500 שקל בדברים פעוטים, ובמשטרה זה הרבה פחות.

פרדי הרשקוביץ: לדוגמה, קצין בטיחות אזורי יכול בהחלטה מקומית, עוד לפני המשפט, להרחיק נהג ל-72 שעות.

פרדי הרשקוביץ: תעשה את זה במכפלה, כמה זה עולה ביום.

פרדי הרשקוביץ: לאחרונה, רכשנו בסכום מכובד, בסביבות 60 אלף דולר, מכשיר מיוחד לפענוח.

פרדי הרשקוביץ: כזה קיים עוד אחד בארץ.

פרדי הרשקוביץ: אין גוף אזרחי, שיש לו את המכשיר הזה.

פרדי הרשקוביץ: זה כדי לפענח תאונות וגם לעקוב אחרי נהגים ברמה של שנייה אחת, מה הוא עשה ואיפה הוא היה - -

שלום שמחון: יש דוחות שלכם שאתם מעבירים לטיפול המשטרה?

פרדי הרשקוביץ: לא.

פרדי הרשקוביץ: אני יכול להגיד לך משהו, מניסיוני בעבר במשטרה: היו מקרים, שהייתי מעביר את הטיפול ל"אגד", מתוך ידיעה ששם הטיפול הרבה יותר חמור.

פרדי הרשקוביץ: כך זה גם היום.

פרדי הרשקוביץ: לא מעט קציני משטרה פונים אלינו, לקצין הבטיחות - -

שלום שמחון: הנתון שאתה אומר עכשיו, של 2000 מתוך 9000 זה מספר גבוה.

פרדי הרשקוביץ: זה רק מראה על רצינות המערכת.

אורית נוקד: לא, אבל המספר מראה שזה לא חריגות, זו תופעה.

שלום שמחון: סטטיסטית, אתה מדבר על 25% וזה המון.

מל פולישוק-בלוך: זה רק מה שתפסו.

יוסי צ'צ'קס: המעקב הוא לא על פרמטר אחד, לדוגמה: נסיעה באור אדום או עקיפה בפס לבן.

יוסי צ'צ'קס: המעקב כולל הוראות ונהלים פנימיים של אגד...

פרדי הרשקוביץ: כל דבר הכי קטן שקורה, כלול בפנים.

שלום שמחון: בינינו לבין עצמנו, למרות שזה לא קשור לנושא, העובדה שאתם אומרים נתון מהסוג הזה, שהיו 9000 מעקבים והוגשו 2000 דוחות, זה מטריד מאוד.

מל פולישוק-בלוך: כן, חבר הכנסת שמחון, אבל תראה לי נהג שלא עושה עבירות, אפילו הצדיקים שבהם.

מל פולישוק-בלוך: אני חושבת שמה שאתם צריכים לעשות זה לקחת את ה-2000 דוחות האלה ולעשות אבחנה בין עבירות חמורות מאוד - -

פרדי הרשקוביץ: יש אבחנה כזאת.

פרדי הרשקוביץ: בעקבות המעקבים האלה, אנחנו מאתרים את הנהגים המאוד בעייתיים.

פרדי הרשקוביץ: אנחנו מכנסים אותם מדי פעם למה שנקרא סדנאות מנע.

פרדי הרשקוביץ: אנחנו נותנים להם 3 ימים של תורה בתחום הבטיחות, עוקבים אחריהם במעקב צמוד במשך שנה והתוצאות הן 60%,70% ירידה בדוחות ובליקויי בטיחות, אצל אותם נהגים שעברו את הסדנאות.

שלום שמחון: אני רוצה להתמקד חזרה בנושא.

שלום שמחון: הפרסום מתייחס לעובדה, שיש נהגים שעובדים יותר שעות מהמותר.

שלום שמחון: אני מציע, שנתמקד בנקודה הזאת.

פרדי הרשקוביץ: אני יכול לקבוע דבר אחד: זו לא תופעה, זה עניינים חריגים.

פרדי הרשקוביץ: כראיה לכך, ב-10 השנים שאני מרכז את הנושא הזה, אין תאונה אחת שנגרמה כתוצאה מעייפות.

שלום שמחון: אני שואל, האם יש לכם נתון לגבי אזורים או תחנות אחרות, שנותנים לנהגים שלהם לעבוד יותר שעות מהמקובל?

שלום שמחון: הציג פה הנציג מהרשות הלאומית לתאונות דרכים, ש-12 שעות ביום זה מה שמותר.

שלום שמחון: יש מישהו שמקבל דיווח, האם יש נהגים שנוהגים יותר שעות מהמותר?

יוסי צ'צ'קס: אני רוצה להתייחס לגופו של עניין: מה שפרדי אמר לגבי הדיסקיות טכוגרף, הן מתייחסות לא רק לצורת הנהיגה אלא גם לשעות עבודה ומנוחה.

יוסי צ'צ'קס: החריגות מגיעות אלינו מתוך הבדיקות של הטכוגרף במחלקות הרישום - -

שלום שמחון: אז כמה כאלה יש?

יוסי צ'צ'קס: אין לי מספרים מדויקים, אבל זו לא תופעה.

יוסי צ'צ'קס: יש מקרים חריגים שמטופלים.

יוסי צ'צ'קס: אנחנו עובדים בתכנון סידורי התנועה שלנו ב"אגד", זה נקרא מפת תכנון באמצעות מחשב, שנכנסים נתונים כדי שלא יהיה מצב שבצורה מתוכננת מראש, לדוגמה: נהג יסיים את עבודתו ב-12 או ב-1 בלילה, ולפי תכנון העבודה הוא יצטרך לקום לעבודה בשעה 4 או 5 בבוקר.

יוסי צ'צ'קס: אנחנו עובדים בצורה מסודרת ומתוכננת וחייב להילקח בחשבון נושא ה-12 שעות מנוחה מתוך 24 שעות.

יוסי צ'צ'קס: כך הדברים נעשים, בצורה מתוכננת ומאורגנת.

יוסי צ'צ'קס: יש הנחיות של ההנהלה לצוותי התנועה בסניפים, מקרית שמונה ועד אילת, להקפיד ולא לחרוג ובמיוחד לא להכריח...

יוסי צ'צ'קס: שמעתי שנאמר שכאילו מישהו מהסדרנים מכריח איזה שהוא נהג לעבוד מעבר לשעות העבודה - - -

אורית נוקד: לא אני אמרתי את זה.

אורית נוקד: אני שאלתי לגבי המשכורות.

שלום שמחון: חברת הכנסת נוקד ניסתה להגיד, שיכול להיות שבגלל שהשכר נמוך, אנשים נאלצים לעבוד יותר שעות ואולי הם לוחצים את המערכת.

מל פולישוק-בלוך: זה נכון או לא נכון?

יוסי צ'צ'קס: שהשכר ב"אגד" נמוך?

מל פולישוק-בלוך: לא, שבגלל השכר הנמוך ובגלל הלחץ אנשים עובדים יותר.

יוסי צ'צ'קס: לפי דעתי, לא.

מל פולישוק-בלוך: זה לא עניין של דעתך, אתה צריך להביא את הנתונים.

יוסי צ'צ'קס: מה זאת אומרת?

יוסי צ'צ'קס: לעשות סקר בקרב חברי "אגד", האם השכר נמוך או גבוה?

מל פולישוק-בלוך: אתה לא מבין את השאלה?

יוסי צ'צ'קס: לא.

יוסי צ'צ'קס: אני לא מבין מה זה קשור לנושא.

אורית נוקד: אני רוצה לשאול, לגבי החריגות האלה, מה היה השכר של הנהגים?

אורית נוקד: אילו הם לא היו עובדים ברציפות אלא היו עובדים רגיל?

יוסי צ'צ'קס: ברשותכם, אני חושב שאתם עולים פה על עניין של שכר.

יוסי צ'צ'קס: גם אם מישהו צריך לעבוד שעות נוספות, הרי אנחנו, בתכנון העבודה החודשי שלנו, שיום העבודה בנוי על 8 או 8.5 שעות, כדי לעבוד 12 שעות לא צריכים לעבוד 10 שעות נוספות ביום.

יוסי צ'צ'קס: אז אם מישהו רוצה להעלות את השכר, הוא יכול להעלות את השעות הנוספות כך שהוא בהחלט לא עובר על החוק הזה.

יוסי צ'צ'קס: זו לא הסיבה, זה לא העניין, זה לא הנושא וזה לא קשור.

מל פולישוק-בלוך: זה בדיוק הנושא...

שלום שמחון: חברת הכנסת פולישוק, אני חושב שהוא עונה נכון ואגיד גם למה: אם אדם רוצה להגדיל את השכר שלו, יש פה שני נתונים: 1.

שלום שמחון: האם השכר ב"אגד", ביחס לחברות שעוסקות בהובלה או מקבילים לענף הזה, האם הוא שכר נמוך או גבוה יותר?

שלום שמחון: אנחנו יודעים עובדתית, מהנתונים, שהשכר ב"אגד" גבוה יותר מאשר בחברות מקבילות.

שלום שמחון: זאת אומרת שזאת לא הסיבה.

שלום שמחון: שאלה שניה היא, האם אנשים עובדים יותר שעות נוספות באופן סביר ממה שצריך?

שלום שמחון: התשובה שלו היתה, שלא צריך לעבוד 14 שעות ביום כדי ליצור בנק שעות כדי להגדיל את השכר, כיוון שזה יכול להיות פרוס על כל החודש.

שלום שמחון: השאלה השלישית, שזאת הנקודה בסופו של דבר: האם יש להם נתונים לגבי סדרני העבודה שלהם בכל הארץ.

שלום שמחון: זה מה ששאלת בהתחלה, האם יש נתונים לגבי סדרני העבודה בכל הארץ, לגבי הטלת עבודה שחורגת מ-12 השעות האלה?

מל פולישוק-בלוך: זה בהחלט נכון איך שאתה מציג את זה, אבל העניין של שכר גבוה או נמוך, זה לא הנושא של הישיבה לדעתי.

מל פולישוק-בלוך: אבל, זכותו של כל אדם לעבוד שעות נוספות.

מל פולישוק-בלוך: אין זכותו של כל אדם לעבוד שעות נוספות על חשבון בטיחות של אלה שהוא מסיע.

מל פולישוק-בלוך: לכן, כאן אנחנו שואלים אתכם, כארגון, האם אתם יוצרים מגבלה של כמה שעות אדם יכול לנהוג ביום, גם אם זה בא מרצונו.

מל פולישוק-בלוך: הוא צריך לעבוד 10 שעות ביום, 8 שעות ביום, והוא רוצה לעבוד 16.

מל פולישוק-בלוך: אישית, אני אומרת לך שאני עובדת 20 שעות ביום, אבל אני לא מסכנת אף אחד חוץ מאת עצמי.

מל פולישוק-בלוך: אבל נהגים של "אגד", שמסיעים אנשים, זה לא אותו דבר.

מל פולישוק-בלוך: לכן, אנחנו רוצים לדעת אם אתם מגבילים אותם מלעבוד שעות נוספות שיכולות לסכן נוסעים?

אורית נוקד: תראה, בכתבה הזאת שקראתי, למדתי שלא ניתן לפקח על נהג שפשוט עושה משמרת ואחר כך מחליף אוטו.

אורית נוקד: אני רוצה לשאול אותך, כמומחה, האם זה נכון מה שכתוב שם?

אורית נוקד: אתה יכול לוודא את זה, למרות שהוא עלה על אוטו אחר ועשה משמרת שניה?

פרדי הרשקוביץ: הוא לא יכול לעלות על רכב אחר.

פרדי הרשקוביץ: יש תכנון, יש סדרן, יש תכנית עבודה.

פרדי הרשקוביץ: הוא לא יכול לקחת עוד אוטו ולהתחיל סיבוב.

יוסי צ'צ'קס: אנחנו מקבלים דוח ממוחשב, אמנם בדיעבד, של חודש שעבר, לגבי כל הביצועים של כל הנהגים והשעות הנוספות, ימי היעדרויות וכולי.

יוסי צ'צ'קס: בין השאר, כל חריגה מעל לממוצע שאפשר לעשות ברוח החוק, קופצת ישר לעיניים ומטופלת.

יוסי צ'צ'קס: אם יש חריגה מסוימת ואנחנו מקבלים דוח...

יוסי צ'צ'קס: למשל אני, באזור ירושלים, יש לי 1500 נהגים.

יוסי צ'צ'קס: בסוף כל חודש, אני מקבל את הביצועים והשעות הנוספות, היעדרויות וכולי.

יוסי צ'צ'קס: אני יודע, שכדי לעשות את העבודה ולשמור על החוק, כל נהג נדרש לעשות ממוצע של x שעות.

יוסי צ'צ'קס: במקרה של ירושלים, זה שלושים וכמה שעות.

יוסי צ'צ'קס: ואז, בהחלט לא עוברים על החוק.

יוסי צ'צ'קס: ברגע שיש חריגה מזה, אני נכנס לבירור מיד איך הבחור הזה הגיע לזה ומה הוא עשה.

שלום שמחון: לגבי אזור ירושלים, כמה חריגות כאלה יש לך?

יוסי צ'צ'קס: לצערי, אנחנו לא מגיעים למכסה באזור ירושלים.

יוסי צ'צ'קס: אני דורש מצוותי התנועה לנצל טוב יותר את הפוטנציאל, כי לא מגיעים לנורמה.

לאה ורון: נהג בירושלים עובד רק 32 שעות בשבוע?

יוסי צ'צ'קס: בממוצע, מעבר למכסה.

אורית נוקד: ומה קורה בדרום?

אורית נוקד: אני מבינה שהכתבה התבססה על מקרים שקרו בצפון.

אורית נוקד: בדרום זה כמו בצפון או כמו בירושלים?

שלום שמחון: האם הממשלה יודעת על חריגות מיוחדות ביחס לזה?

משה בן זקרי: אני חושב, שכמו שנאמר פה, הבעיה היא לא רק באוטובוסים אלא בכלל, בענף ההובלה.

משה בן זקרי: דרך אגב, לפי דעתי הבעיה ב"אגד" היא לא בנהג עצמו, כי יש להם מערכת פיקוח טובה.

משה בן זקרי: לדעתי, היה צריך להשקיע בביקורת ובמעקב על מערכת השיבוץ של הנהגים לעבודה.

משה בן זקרי: זה היה יכול להיות מנגנון מניעה קודם, לפני ביצוע העבירה, או שהיה אפשר לעשות איזה שהוא כרטיס, שלפני שהנהג היה עולה לאוטובוס הוא היה מעביר אותו וזה היה מתריע בפניו: היום עשית את המכסה שלך ואתה צריך להפסיק לרענון.

משה בן זקרי: בעניין ההובלה: אנחנו, כמשטרה, המנגנון העיקרי שלנו לאכיפה של נושא שעות מנוחה זה הנושא של הטכוגרף.

משה בן זקרי: אנחנו מטפלים בו בשני ערוצים: פעם ראשונה, כאשר אתה עוצר נהג ומבקש ממנו את הדיסקה.

משה בן זקרי: אם אתה רואה שהוא עבר מעבר לשעות, אתה רושם לו דוח וזה הדבר הקל ביותר.

משה בן זקרי: הבעיה והחלק האקוטי הוא בחקירה שמתבצעת.

משה בן זקרי: האם זו שיטה ותרבות באותה חברה של הובלה.

משה בן זקרי: היום, הטכוגרף מחויב לא רק באוטובוסים אלא גם במשאיות.

משה בן זקרי: ככל שאנחנו מדברים על חברות תובלה, מה שקובע זה ההספק מבחינת משקל ונוסעים, וככל שההספק יותר גבוה, זה יותר כסף.

משה בן זקרי: לכן, כשמדובר ביותר כסף מדובר ביותר שעות עבודה.

שלום שמחון: לאותו כלי רכב או לאותו נהג?

משה בן זקרי: לאותו נהג.

משה בן זקרי: הנהג רוצה להכניס הכנסה יותר גדולה והוא נוסע יותר.

משה בן זקרי: כרגע, יש לי פה נתונים של שנת 2002, כי לגבי שנת 2003 עדין לא סיימנו לעדכן את כל הדוחות.

משה בן זקרי: בשנת 2002 רשמנו כ-3400 דוחות בנושא של שעות נהיגה וטכוגרף, כאשר רוב הדוחות נעשו דרך הנושא של הטכוגרף ועל כל קשת העבירות שקשורות לטכוגרף.

משה בן זקרי: בין אם זה הדיסקה הקיימת בין אם זה טכוגרף לא תקין.

משה בן זקרי: היום הם מכופפים את המחט - -

שלום שמחון: יש לך נתונים איך זה מתחלק בין החברות השונות?

משה בן זקרי: לא, אין לי.

משה בן זקרי: אלה הנתונים שהספקתי לאסוף, כי רק אתמול אחרי הצהרים קיבלתי הודעה שמתקיימת היום ישיבה.

שלום שמחון: מבחינת הידע שלך, "אגד" ו"דן" מובילים בעבירות?

משה בן-זקרי: ענף ההובלה, המשאיות, הם אלה שמובילים.

משה בן-זקרי: מבחינת המשטרה, מי שמטפל בנושא של הטכוגרף זה בעיקר הבוחנים והסיירים-בוחנים.

משה בן-זקרי: הבוחנים שלנו הוכשרו בנושא הטכוגרף, כי זה מגיע לבית המשפט.

משה בן-זקרי: אנחנו קנינו מכשיר טכוגרף לחקירת תאונות דרכים.

משה בן-זקרי: יש גם את הנושא של תקנה 168 ושעות מנוחה.

משה בן-זקרי: לפני שבועיים, ועדת הכלכלה העבירה אותה לתוספת השביעית בנושא של השבתת רכב.

משה בן-זקרי: קיימת עוד בעיה קטנה, היינו צריכים להוציא אותה מעבירות הקנס, כי אנחנו מדברים על עבירות מסוג הזמנה לדין.

משה בן-זקרי: הדבר הזה צריך להתבצע בקרוב, ואז יהיה אפשר גם לאכוף את זה מבחינת הזמנה לדין, כי כיום, הטכוגרף, זה 500 שקל.

משה בן-זקרי: ברגע שניכנס לנושא של השבתת רכב, אנחנו צריכים להעביר את זה להזמנות לדין.

משה בן-זקרי: הערוץ השני שאנחנו מטפלים הוא מול חברות.

משה בן-זקרי: רוב הפעילות שלנו מתבצעת על פי מידע מודיעיני.

משה בן-זקרי: אם יש לנו מידע, אנחנו נכנסים לנושא הזה באופן מערכתי.

משה בן-זקרי: יושב לידי דן, שהוא תובע במדור התביעות אצלנו.

משה בן-זקרי: הוא מנהל כרגע משפט נגד חברה בצפון, שנמצא באופן שיטתי ששעות העבודה הן מעבר לשעות המקובלות.

משה בן-זקרי: כרגע, אנחנו מטפלים בעוד 3 מקרים, שאני לא יכול לפרט אותם, בקשר לשעות שינה והובלה.

שלום שמחון: המיקוד של הדיון הזה הוא על "אגד" ובאופן צמוד גם על "דן".

שלום שמחון: מתוך העבודה שלכם מול "אגד" ו"דן", הם נחשבים לחריגים, הם מעל לממוצע?

משה בן זקרי: אני לא הבאתי את הדוח של האכיפה שלנו בחלוקה לקטגוריות של סוגי כלי רכב.

משה בן זקרי: מתוך הרגשתי ומתוך היכרותי את המערכת: הנושא לא נפוץ בקרב נהגי האוטובוסים, כי גם אנחנו וגם הם, יש להם מערכת של פיקוח פנימית הדוקה על הנהג.

משה בן זקרי: לפי דעתי, המעקב צריך להיות אחרי השיבוץ של הנהגים.

משה בן זקרי: הנהג הרי לא עולה לאוטובוס מעכשיו לעכשיו.

משה בן זקרי: מישהו שיבץ את הנהג לעבודה.

משה בן זקרי: מי ששיבץ צריך לדעת כמה פעמים באותו שבוע עלה על הרכב.

שלום שמחון: תודה על ההגינות.

שלום שמחון: אתה רוצים להתייחס לעוד משהו?

יוסף דיין: אני מזכיר איגוד קציני הבטיחות.

יוסף דיין: בנושא "אגד", אנחנו בוודאות יודעים ש"אגד" עושה הכל למנוע את התופעה של מעבר ל-12 שעות עבודה ביום.

יוסף דיין: אני במקרה משמש גם יושב ראש ארגון נהגי האוטובוסים והסעות תלמידים של המועצות האזוריות ואנחנו עובדים הרבה עם "אגד".

יוסף דיין: אנחנו משכירים את השירותים שלהם והם לא נותנים הסעות שהן מעבר ל-12 שעות, מבלי לתת לנו נהג שני.

יוסף דיין: הם בפירוש עומדים על כך וזה מייקר לנו.

יוסף דיין: התופעה לא ב"אגד".

יוסף דיין: לדעתי, התופעה היא בחברות אוטובוסים פרטיות.

שלום שמחון: שלא הגיעו לדיון הזה.

שלום שמחון: על פי המשטרה ועל פי קציני הבטיחות ואני מציין, שבדיון הזה אין לי את כל הנתונים, זו לא תופעה בקואופרטיבים המובילים והגדולים בתחום הסעות במדינת ישראל.

שלום שמחון: אני מתכוון ל"אגד" ו"דן".

שלום שמחון: יחד עם זאת, כדי שאני אוכל להניח איזו שהיא מסקנה על שולחן הכנסת, הייתי מבקש מ"אגד", שתתבצע סריקה בכל המחוזות לגבי שלושת החודשים האחרונים, לגבי שעות העבודה הנוספות של הנהגים ויימסר דיווח לוועדה.

שלום שמחון: שבוע זה מספיק?

יוסי צ'צ'קס: להערכתי, כן.

פרדי הרשקוביץ: למה לקבוע שבוע ולא לעמוד בזה?

לאה ורון: הבעיה שלנו היא שבדיון מהיר אנחנו חייבים להניח מסקנות על שולחן הכנסת במהירות.

לאה ורון: לכן ההזמנה היתה גם מאתמול להיום.

שלום שמחון: אני מבקש, שתתבצע סריקה בכל הסניפים שלכם לגבי שעות העבודה בשלושת החודשים האחרונים.

שלום שמחון: אני מתאר לעצמי שאצל יוסי זה יכול להיות מהר.

שלום שמחון: 1500 נהגים זה 3\1 מהנהגים.

שלום שמחון: אני מבקש למסור לוועדה דיווח, מה קורה אצלכם בשלושת החודשים האחרונים.

שלום שמחון: זה לא שנקיש לגבי כלל השנים לגבי כלל התופעה, אבל התרשמתי פה גם מעמדת המשטרה, שעיקר הבעיה לא אצלכם ולא ב"דן", אלא אצל המסיעים הפרטיים.

שלום שמחון: זאת גם על פי הנתונים של קציני הבטיחות.

שלום שמחון: אם יהיו למשטרה נתונים אחרים ותוכלו להעביר לנו נתונים מפורטים יותר - -

משה בן זקרי: יש לי פילוח לפי סוג העבירה ולא לפי סוג הרכב.

אורית נוקד: יהיה פילוח על פי סוג הרכב?

משה בן זקרי: אני לא בקיא בדברים, אני יכול לבדוק את זה.

שלום שמחון: היינו רוצים לקבל את הפילוח.

שלום שמחון: אם נקבל את הנתונים, בהחלט נניח אותם על שולחן הכנסת וגם נעדכן את יושב ראש ועדת המשנה לבטיחות בדרכים והמלחמה בתאונות הדרכים, חבר הכנסת גלעד ארדן, שאם הוא יידרש לפי הנתונים האלה לדיון מיוחד בוועדת המשנה, בהחלט נשמח לעשות אותו.

שלום שמחון: תודה רבה לכולם.